  Виталий Пронин Матэктэ Серекъян нунал. Таин валче лыдӟисьёсмылэсь йырзэс ӧжытак ужатэм потэ. Улӥын сётэм юморескалэсь пумзэ малпалэ. Гожтӥз сое Шаркан черкогуртысь кемалась автормы Ираида Весёлых. Усто серекъяны быгатӥсез возьма кузьым. Арлыдоослэн шулдыръяськонзы бере Марья кенак кивалтӥсьсылы ӵектӥз: ойдолэ, пе, подиуметӥ ортчон радъялом. Ӵектон эшъёсызлы кельшиз, кивалтӥсьсы но соглаш луиз.Мода возьматонлы дасяськыса, Марья кенак аптекаысь поромонлэсь утись но йырсазез юнматӥсь эмъюмъёс басьтӥз. Йырсизэ гордмаз. Сценаетӥ йӧно ветлон понна ӝыт но ӵук ульча кузя кык бодыен гужыр-гужыр ветлӥз. Кус висёнзэ эмъяны шуыса басьтэм корсетсэ утчаз-шедьтӥз на - ортчыт кекатэмысьтыз, кулэтэм арбериос пӧлы куштӥз ни вал. Сцена вылысен мугоры кузьылилэн кадь куско луоз, пе, табере. Кылиз на туала модая дэрем вурыны. Куӵо-коӵо дӥсьёсыз шоры ӧз ик учкы, ательее вамыштӥз.Подиуме потон азьын Марья кенак выль туфлиоссэ кутчаз, кузь-кузь чебер дэремзэ дӥсяз. Бадӟым синучкон шоры султыса, внучкаезлэн чеберъяськонъёсыныз ымнырзэ буяз. Пельпумъёссэ сэзъялтыса, пыдъёсыныз тапырак карем вал но шуэрскиз: туфли пыдберъёсыз ӝужытэсь ӧвӧл ке но, сцена вылысен гылӟыны я мар шедьтод, пе. Куректонэ усем кузпалызлы Микол юрттоно кариськиз, Марьялэн туфли пыдэсъёсаз зӧк-зӧк поролон лякылӥз. Табере, пе, йӧ вылтӥ но уд ни гылӟы, ӝужытгес но адӟиськод.Подиуметӥ ветлӥсьёсты арлыдзыя куинь группалы люкизы: 60, 70 но 80 аресазы мынӥсьёслы. Марья кенак куиньметӥосыз пӧлы шедиз. Сцена вылэ тубиз но - осто! - выж шорын ик бадӟым-бадӟым букваосын гожтэмын: «Буре-паллянэ шонскытэк, лад-лад шонер вамышъяно».Залын калык трос, пересьёс но, егитъёс но модельёсты учкыны потӥллям...Микол Орина Туспуктӥз Г. Степанов  